A kanadai nagydíjon, miután Hamilton és Räikkönen összeütköztek a bokszutcában, Kubica megszerezte élete első futamgyőzelmét, és átvette a vezetést az egyéni világbajnokságban. Ezzel ő lett az első kelet-európai és első lengyel versenyző, aki Formula–1-es nagydíjat nyert. Franciaországban az időmérőn a 7. helyet szerezte meg, de Hamilton tíz helyes rajtbüntetése, valamint Kovalainen időmérő alatti szabálytalansága miatt az 5-ről kezdhette meg a futamot. A leintéskor ugyanebben a pozícióban volt, míg Massa futamgyőzelmével Kubica visszacsúszott a világbajnoki pontverseny 2. helyére két pont lemaradással. A brit nagydíj időmérő edzésének befejező szakaszában az autó műszaki problémája miatt nem tudott mért kört teljesíteni, így csupán a 10. rajtpozíciót sikerült megszereznie. Az utóbbi évek egyik legizgalmasabb futamán a zuhogó eső miatt rendkívül nehéz körülmények voltak, de Kubicának sikerült a 3. helyre feljönnie, ám végül kicsúszott a pályáról. A sóderágyba ragadt autóval nem tudott visszajönni a pályára, ezért fel kellett adnia a versenyt: így nem szerzett pontot, és a világbajnoki pontverseny 4. helyére csúszott vissza.